Non buffo pius binu

Ca mi l’hat proibidu su dottore
non buffo pius binu.
E ite pena pro cust’istadu meu, ite dolore!

Tristu est su pranzu e peus est sa chena
ca tue, rugiu licore delicadu,
non lughes in sa taula serena.

Ai custu non fia abituadu.
Mancari esset miseru su pastu,
cun tue, binu ardente e profumadu,

Curaia s’istogomo guastu.
E senza purgas e senza meighina
digeria pro finz’ei su crastu.

Cantu fit bellu s’istare in cantina
in sos seros d’istiu! E in atonzu
su inu nou buffende in coghina

Da’ unu ezzu e pinturadu conzu,
mentras chi bellas femminas in giru
sighian risulanas su filonzu.

Oras caras de sabiu deliru,
benide tottas che innamoradas
a mi dare d’amore unu suspiru.

Ue sezis, o bellas cambaradas
d’amigos fortes? Lestros accurride
ca faeddamos de sas barraccadas

Fattas cun tue, sambene ’e sa ide.
Fimis tando sos meres de su mundu
cun sos coros pienos d’alta fide

Chi nos poniat fogu dae fundu.
Oh boghes de tenore a notte tarda!
Oh ballos cuminzados tott’in tundu

Cun tue, poderosa zente sarda!
Amigos d’Oliena e de Durgale,
o razza nuoresa galiarda,

Pius no hap’a benner gioviale
a tastare in sos tuos magasinos
su inu veramente ispeciale.

Como d’erbas mi nutro e de brodinos,
caffè cun latte che una partera
e buffo s’abba frisca in sos trainos.

Però si passat custa violera,
pro te, binu nieddu, hap’a gherrare
che fante pro sa propria bandera.

Ti devo dae nou laudare
in festinos tra bezzos pili canos
e giovaneddas prontas a ballare

Cun giovanos fieros e galanos.